CELEX: 32007D0464
Language: fi
Date: 2007-06-05 00:00:00
Title: 2007/464/EY: Neuvoston päätös, tehty 5 päivänä kesäkuuta 2007 , liiallisen alijäämän olemassaolosta Maltassa tehdyn päätöksen 2005/186/EY kumoamisesta

6.7.2007   
            
            
               FI
            
            
               Euroopan unionin virallinen lehti
            
            
               L 176/19
            
         
      NEUVOSTON PÄÄTÖS,
   tehty 5 päivänä kesäkuuta 2007,
   liiallisen alijäämän olemassaolosta Maltassa tehdyn päätöksen 2005/186/EY kumoamisesta
   (2007/464/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 104 artiklan 12 kohdan,
   ottaa huomioon komission suosituksen,
   sekä katsoo seuraavaa:
   
               (1)
            
            
               Neuvoston päätöksellä 2005/186/EY (1), joka tehtiin EY:n perustamissopimuksen 104 artiklan 6 kohdan mukaisesti komission suosituksen perusteella, todetaan, että Maltassa on liiallinen alijäämä. Neuvosto pani merkille, että vuonna 2003 julkisen talouden alijäämä oli 9,7 prosenttia suhteessa BKT:hen (2,9 prosenttia suhteessa BKT:hen johtui kertaluonteisesta toimenpiteestä), mikä on enemmän kuin perustamissopimuksessa määrätty kolmen prosentin viitearvo, ja että julkisen talouden bruttovelka oli 72 prosenttia suhteessa BKT:hen ja poikkeaisi todennäköisesti vuonna 2004 vielä enemmän perustamissopimuksessa määrätystä 60 prosentin viitearvosta.
            
         
               (2)
            
            
               Neuvosto antoi 5 päivänä heinäkuuta 2004 perustamissopimuksen 104 artiklan 7 kohdan ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun neuvoston asetuksen (EY) N:o 1467/97 (2) 3 artiklan 4 kohdan mukaisesti Maltalle suosituksen liiallisen alijäämän poistamiseksi vuoteen 2006 mennessä. Suositus julkaistiin.
            
         
               (3)
            
            
               EY:n perustamissopimuksen 104 artiklan 12 kohdan mukaan neuvoston päätös liiallisen alijäämän olemassaolosta on kumottava, kun liiallinen alijäämä kyseisessä jäsenvaltiossa on neuvoston käsityksen mukaan oikaistu.
            
         
               (4)
            
            
               Perustamissopimuksen liitteenä olevan liiallisia alijäämiä koskevasta menettelystä tehdyn pöytäkirjan mukaan komissio toimittaa menettelyn täytäntöönpanoa varten tarvittavat tiedot. Jäsenvaltioiden on Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 22 päivänä marraskuuta 1993 annetun neuvoston asetuksen (EY) N:o 3605/93 (3) 4 artiklan mukaisesti pöytäkirjan soveltamisen osana annettava tiedot julkisen talouden alijäämistä ja veloista ja muista asiaan liittyvistä muuttujista kahdesti vuodessa, 1 päivään huhtikuuta ja 1 päivään lokakuuta mennessä.
            
         
               (5)
            
            
               Niiden tietojen perusteella, jotka komissio (Eurostat) on asetuksen (EY) N:o 3605/93 8 g artiklan 1 kohdan mukaisesti toimittanut saatuaan Maltalta ilmoituksen ennen 1 päivää huhtikuuta 2007, ja komission yksiköiden kevään 2007 talousennusteen perusteella voidaan tehdä seuraavat päätelmät:
               
                           —
                        
                        
                           Julkisen talouden alijäämä supistui suhteessa BKT:hen 10 prosentista vuonna 2003 2,6 prosenttiin vuonna 2006, eli alle kolmen prosentin viitearvon. Tulos on hieman parempi kuin tammikuun 2006 tarkistetussa lähentymisohjelmassa vuodeksi 2006 asetettu tavoite, mutta jäi jonkin verran neuvoston perustamissopimuksen 104 artiklan 7 kohdan nojalla antamassa suosituksessa vahvistetuista tavoitteista.
                        
                     
                           —
                        
                        
                           Yli puolet (noin neljä prosenttiyksikköä) 7,4 prosenttiyksikön suuruisesta alijäämän supistumisesta suhteessa BKT:hen vuosien 2003 ja 2006 välillä johtui tulojen kasvusta, mikä puolestaan oli seurausta välillisen verotuksen muutoksista ja tehokkaammasta veronkannosta. Jäljelle jäävä 3,5 prosenttiyksikön osuus selittyy menojen pienenemisellä suhteessa BKT:hen, mikä on osittain seurausta useammista kertaluonteisista toimenpiteistä, kuten etenkin maa-alueiden myynti, joka yleensä kirjataan negatiiviseksi menoksi. Menojen supistuminen olisi ollut vähäisempää, jos ei olisi otettu huomioon vuoden 2003 merkittävää kertaluonteista menoerää, joka oli noin kolme prosenttia suhteessa BKT:hen ja liittyi telakoiden rakenneuudistukseen. Lisäksi menoja saatiin hillittyä julkisoikeudellisten yhteisöjen rationalisoinnilla ja rakenneuudistuksella, julkisen sektorin henkilöstön palkkaamista koskevilla rajoituksilla ja sosiaalimaksujen valvonnalla.
                        
                     
                           —
                        
                        
                           Vuosina 2004–2006 kertaluonteisten alijäämää alentavien toimenpiteiden vaikutus oli keskimäärin yksi prosentti suhteessa BKT:hen. Ilman kertaluonteisia eriä (0,7 prosenttia suhteessa BKT:hen) vuoden 2006 alijäämä olisi ollut 3,3 prosenttia suhteessa BKT:hen eli yli viitearvon. Vuonna 2006 rakenteellinen rahoitusasema eli rahoitusasema suhdannekorjattuna ja kertaluonteiset ja väliaikaiset toimenpiteet pois luettuina parantui arviolta hieman yli yhden prosentin verran suhteessa BKT:hen.
                        
                     
                           —
                        
                        
                           Komission yksiköiden kevään 2007 talousennusteen mukaan alijäämän odotetaan vuonna 2007 edelleen supistuvan 2,1 prosenttiin suhteessa BKT:hen menojen lisäleikkausten ansiosta. Kertaluonteisten erien osuudeksi ennakoidaan 0,6 prosenttia suhteessa BKT:hen eli saman verran kuin edellisenä vuonna, joten kertaluonteiset erät pois luettuina alijäämä alittaisi viitearvon. Tämä kehitys on pitkälti samansuuntainen kuin huhtikuun 2007 ilmoituksessa esitetty virallinen arvioitu alijäämä, 1,9 prosenttia suhteessa BKT:hen. Kevään talousennusteen mukaan alijäämä supistuu vuonna 2008 edelleen 1,6 prosenttiin suhteessa BKT:hen, olettaen, että talouspolitiikassa ei tapahdu muutoksia ja kertaluonteiset erät pois luettuina. Tämä osoittaa, että alijäämä on uskottavasti ja pysyvästi saatu kolmen prosentin viitearvon alapuolelle. Rakenteellisen rahoitusaseman odotetaan parantuvan vain vähän vuonna 2007 ja olettaen, että talouspolitiikassa ei tapahdu muutoksia, vielä prosenttiyksikön verran vuonna 2008. Tämä kehitys on nähtävä suhteessa tarpeeseen edetä kohti keskipitkän aikavälin tavoitetta rahoitusaseman osalta, joka Maltan kohdalla tarkoittaa tasapainoista rakenteellista rahoitusasemaa.
                        
                     
                           —
                        
                        
                           Julkinen velka pieneni vuoden 2004 korkeimmasta tasosta, 73,9 prosentista suhteessa BKT:hen, 66,5 prosenttiin vuonna 2006. Komission yksiköiden kevään 2007 talousennusteen mukaan velan odotetaan edelleen pienenevän noin 64,3 prosenttiin suhteessa BKT:hen vuoden 2008 loppuun mennessä, jolloin päästäisiin lähemmäs 60 prosentin viitearvoa.
                        
                     
         
               (6)
            
            
               Neuvoston käsityksen mukaan Maltan liiallinen alijäämä on korjattu, ja näin ollen päätös 2005/186/EY olisi kumottava,
            
         ON TEHNYT TÄMÄN PÄÄTÖKSEN:
   1 artikla
   Kokonaistilanteen arviointi osoittaa, että Maltan liiallisen alijäämän tilanne on korjattu.
   2 artikla
   Kumotaan päätös 2005/186/EY.
   3 artikla
   Tämä päätös on osoitettu Maltan tasavallalle.
   
      Tehty Luxemburgissa 5 päivänä kesäkuuta 2007.
      
         
            Neuvoston puolesta
         
         
            Puheenjohtaja
         
         S. GABRIEL
         
      
   
   
      (1)  EUVL L 62, 9.3.2005, s. 21.
   
      (2)  EYVL L 209, 2.8.1997, s. 6. Asetus sellaisena kuin se on muutettuna asetuksella (EY) N:o 1056/2005 (EUVL L 174, 7.7.2005, s. 5).
   
      (3)  EYVL L 332, 31.12.1993, s. 7. Asetus sellaisena kuin se on viimeksi muutettuna asetuksella (EY) N:o 2103/2005 (EUVL L 337, 22.12.2005, s. 1).